ประกันชีวิตอึ้งเบี้ยใหม่วูบ8%
ธุรกิจประกันชีวิตเซ็ง เบี้ยใหม่ 7 เดือน ลดลง 8% แต่เบี้ยรวมยังดีทำได้ 3.04 แสนล้าน
8 ก.ย. 2558

ธุรกิจประกันชีวิตเซ็ง เบี้ยใหม่ 7 เดือน ลดลง 8% แต่เบี้ยรวมยังดีทำได้ 3.04 แสนล้าน
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ช่วง 7 เดือนแรกของปีนี้ (ม.ค.-ก.ค.) ธุรกิจประกันชีวิตสามารถทำเบี้ยรับรวมได้ 304,494 ล้านบาท เติบโต 3.7% เมื่อเทียบกับช่วงเดียวกันของปีก่อน แบ่งเป็นเบี้ยรับรายใหม่ 96,074 ล้านบาท ลดลง 8% ซึ่งเป็นผลจากเบี้ยชำระครั้งเดียวลดลงอย่างมากถึง 31% ขณะที่เบี้ยรับปีต่อไปมี 208,420 ล้านบาท เติบโต 10.2% โดยมีอัตราความคงอยู่ของกรมธรรม์ที่ 83%  
ทั้งนี้ บริษัทที่มีเบี้ยรับรายใหม่สูงสุดหรือมีการขยายงานสูงสุด 7 อันดับแรก ประกอบด้วย อันดับ 1 บริษัท เมืองไทยประกันชีวิต 22,508 ล้านบาท มีส่วนแบ่งตลาด 23.4% อันดับ 2 บริษัท เอ.ไอ.เอ. 14,757 ล้านบาท ส่วนแบ่งตลาด 15.3% อันดับ 3 บริษัท ไทยพาณิชย์ประกันชีวิต 11,881 ล้านบาท มีส่วนแบ่งตลาด 12.3% 
ส่วนอันดับ 4 เป็นของบริษัท กรุงไทย-แอกซ่า ประกันชีวิต 10,973 ล้านบาท มีส่วนแบ่งตลาด 11.4%  อันดับ 5 บริษัท ไทยประกันชีวิต 9,985 ล้านบาท มีส่วนแบ่งตลาด 10.3% อันดับ 6 บริษัท กรุงเทพประกันชีวิต 4,992 ล้านบาท มีส่วนแบ่งตลาด 5.2% และอันดับ 7 บริษัท พรูเด็นเชียล ประกันชีวิต (ประเทศไทย) 4,564 ล้านบาท มีส่วนแบ่งตลาด  4.7%
สำหรับเบี้ยรับรวมสูงสุดหรือมีขนาดใหญ่สูงสุด 7 อันดับแรกนั้น อันดับ 1 บริษัท เอ.ไอ.เอ. 64,746 ล้านบาท มีส่วนแบ่งตลาด  21.2% อันดับ 2 บริษัท เมืองไทยประกันชีวิต 52,013 ล้านบาท มีส่วนแบ่งตลาด 17% อันดับ 3 บริษัท ไทยประกันชีวิต 37,585 ล้านบาท มีส่วนแบ่งตลาด 12.3% อันดับ 4 บริษัท ไทยพาณิชย์ประกันชีวิต 33,296 ล้านบาท มีส่วนแบ่งการตลาด 10.9%
ทั้งนี้ อันดับ 5 บริษัท กรุงไทย-แอกซ่า ประกันชีวิต  31,516 ล้านบาท มีส่วนแบ่งตลาด 10.3% อันดับ 6 บริษัท กรุงเทพประกันชีวิต 26,434 ล้านบาท มีส่วนแบ่งตลาด  8.6% และอันดับ 7 บริษัท อลิอันซ์ อยุธยา ประกันชีวิต 15,809 ล้านบาท มีส่วนแบ่งตลาด  5.1%  รวม 7 อันดับแรก ครองสัดส่วนการตลาดถึง 85.8% และอีก 17 บริษัทที่เหลือครองสัดส่วนการตลาด 14.1% 
“การมีอัตราความคงอยู่ของกรมธรรม์ถึง 83% ถือว่าอยู่ในระดับที่ค่อนข้างดี แสดงว่าผู้เอาประกันชีวิตให้ความสำคัญกับการประกันชีวิตต่อเนื่อง จากการคาดการณ์ปี 2568 ไทยจะก้าวเข้าสู่การเป็นสังคมผู้สูงอายุ ด้วยเหตุนี้บริษัทประกันชีวิตจึงมีการพัฒนาแบบของผลิตภัณฑ์ออกมา เพื่อรองรับกับการเข้าสู่สังคมผู้สูงอายุ” นางบุษรา กล่าว